Nõuandeid õunapuude lõikamiseks
Tüve tähtsustav lõikusviis

Räpina valla edukas õunakasvataja Kalmer Kasvand propageerib juba kümmekond aastat lihtsat ja kiiret tööd võimaldavat õunapuude lõikusviisi. Selle olulisemaid põhimõtteid oleks hea teada igühel, kes kevadel aiakääride ja saega aeda läheb.

1. Tüvi peab olema märgatavalt jämedam temast kinnituvatest okstest ja suunduma otse ülespoole. Selleks vajab noor puu mõnikord tuge (eriti kääbusõunapuudel).

2. Tüvelt eemaldada kõik terava nurga all väljuvad ja püstised külgoksad. Parimad on 60-90 kraadise kaldenurgaga oksad. Need kinnituvad tüvele tugevasti ja hakkavad vara vilja kandma.

3. Eemaldage tüvelt ka soodsa kaldenurgaga jämedad oksad (jämedamad kui pool tüve läbimõõtu). Enamasti on neil vähe viljaoksi ja nad varjavad naabruses olevaid väiksemaid. Heades valgusoludes areneb tüvest uusi võrseid, mille seast valitakse uued oksad eemaldatute asendamiseks.

4. Harvenduslõiked teha võimalikult tüve lähedalt, oksakraed ei jäeta. Suured lõikehaavad paranevad elujõulistel õunapuudel hästi. Väiksemgi tüügas takistab haava paranemist ja võib põhjustada haiguste tungimist tüvesse.   

5. Unustage üheaastaste okste kärpimine! See soodustab oksa jämenemist ja ergutab asjatult kasvu. Soodsamad on pikad oksad, mis viljade raskuse mõjul alla kaarduvad.

6. Eemaldage allakaarduvad oksaladvad ja rippuvad külgoksad, millel arenevad valgusepuuduses väiksed viljad.

7. Eemaldage okstelt püstised teise järgu oksad kui neil just palju õiepungi ei ole. Varaviljuvatel sortidel (näiteks 'Tellissaarel') esineb õiepungi ka pikkade üheaastaste okste külgedel. Sellisel juhul võib ka vesivõsudelt saaki korjata ja vajadusel nad järgmisel kevadel eemaldada. Heades valgusoludes olevatel vesivõsudel arenevad eriti ilusad õunad.

8. Kui soovite puu latva eemaldada, siis lõigake see maha suurema viljuva oksa pealt.

9. Juunis peaks leidma taas aega tegelemiseks kevadel lõigatud õunapuudega. Siis tuleks välja rebida või murda püstise kasvusuunaga võrseid, et puu ei peaks kulutama toitaineid ja aega temale mittevajalike okste moodustamiseks.

Nii õunapuud lõigates saame rõhtsate okstega koonalpuu. Sügisel vajuvad oksad viljade raskuse mõjul allapoole ja suure osa saagist saab koristada ilma redelile ronimata.

Jaan Kivistik
07.04.2011